Et stuehus i Astrup nær Hjørring brændte i nat ned til grunden.

Politiet modtog klokken 02.27 en melding om en brand på Sandagervej i Astrup. En beboer i huset havde kort forinden branden været ude at køre en tur, og da hun vendte tilbage til huset, kunne hun lugte røg i huset og tilkaldte brandvæsenet. Da brandvæsenet ankom til stedet var det dog for sent. Stuehuset på 200 kvadratmeter stod ikke til at redde. Ifølge Nordjyllands Politi er branden formentlig startet i et tørrerum. Ingen personer kom noget til.